Правила за финансиране на творчески проекти по Програмата
„Варна – територия на творчеството“
І. ОБЩИ РАЗПОРЕДБИ
Чл. 1. Програмата за финансиране „Варна – територия на творчеството” подкрепя проекти, които имат за цел създаване и достъп до произведения на културата и изкуството, като:

1. подпомага на равнопоставен принцип творци, културни институти, неправителствени организации и творчески сдружения в създаването и разпространяването на произведения от различните видове изкуства на територията на община Варна;
2. насърчава развитието на варненската култура и изкуства и създаването на конкурентоспособен културен продукт;

3. подкрепя кандидатурата на град Варна за Европейска столица на културата през 2019 г.;

4. прилага прозрачни и достъпни финансови механизми за набиране и разпределяне на ресурси за култура и изкуство в община Варна.
Чл. 2. Програмата за финансиране „Варна – територия на творчеството” се ръководи в дейността си от следните принципи: прозрачност, равнопоставеност на кандидатите, безпристрастност при подбора и оценката на проектите.

ІІ. ОРГАНИЗАЦИЯ И УПРАВЛЕНИЕ

Чл. 3. Творческите проекти се оценяват от Експертна комисия, назначавана от кмета на община Варна. В състава й влизат:

1. членове на Експертната комисия;

2. председател и секретар.

Чл. 4. Експертната комисия се състои от деветима (9) членове.

(1) В нея участват:

1. един (1) член от Общинския съвет;

2. шестима (6) членове от общинската администрация (вкл. председателя и секретаря);
3. двама (2) членове от културната общност като гражданска квота.

(2) Решенията на Експертната комисия са законосъобразни, ако присъстват две трети от членовете й.

(3) Решенията на Експертната комисия се взимат с обикновено мнозинство.
(4) Не може да бъдат членове на Експертната комисия лица, които са:
1. съдружници, членове на управителни или контролни органи на юридически лица, подали документи за участие в процедурата;

2. свързани с кандидатите или в родствени отношения по права или съребрена линия с тях;

3. при които е налице конфликт на интереси.

(5) За наличието или липсата на обстоятелства по ал. 4 членовете на комисията подписват декларация преди първото заседание.

(6) Членовете на Експертната комисия и консултантите й са длъжни да пазят в тайна обстоятелствата, които са узнали във връзка с работата си в комисията.

Чл. 5. (1) Експертната комисия:

1. приема Годишна работна програма на специално заседание;

2. осъществява подбор на външни консултанти за оценка на проектите;

3. представя в ОбС годишния бюджет за финансираните творчески проекти по Програмата „Варна – територия на творчеството“;

4. осъществява цялостен контрол за целевото изразходване на предоставените средства;

5. осведомява обществеността за дейността по Програмата „Варна – територия на творчеството“.

(2) Експертната комисия се свиква на редовно заседание най-малко веднъж на три месеца от нейния председател, както и на извънредни заседания по искане на поне четирима от нейните членове.

(3) При нужда и по предложение на Експертната комисия кметът сключва договори с консултанти за експертна оценка на постъпилите проекти.

Чл. 6. Всяка година Експертната комисия в рамките на Годишната си работна програма приема решения относно:

1. общата сума за финансиране на проекти;

2. максималната допустима сума за финансиране на проекти във всяка приоритетна област;

3. максималния срок за изпълнение на проектите;

4. датите на сесиите през годината, ако сесиите са повече от една.

Чл. 7. (1) Председател на Експертната комисия е директорът на дирекция „Култура и духовно развитие“.

(2) Председателят:

1. организира и ръководи дейността на експертната комисия;

2. подготвя и предлага Работната програма и годишния бюджет за творческите проекти по Програмата „Варна – територия на творчеството“ в съответствие с решенията на Експертната комисия.

ІІІ. ПЛАНИРАНЕ И ФИНАНСИРАНЕ НА ДЕЙНОСТТА

Чл. 8. Финансирането за творческите проекти по Програмата „Варна – територия на творчеството“ се осигурява от:

1. субсидия от общинския бюджет;

2. спонсорство.

ІV. УСЛОВИЯ ЗА ФИНАНСИРАНЕ НА ТВОРЧЕСКИ ПРОЕКТИ
Чл. 9. Програмата „Варна – територия на творчеството“ финансира безвъзмездно проекти на конкурсен принцип.

Чл. 10. Програмата „Варна – територия на творчеството“ осъществява своите дейности при спазване на принципа за разумно и ефективно управление на поверените финансови активи.

Чл. 11. В случаите, когато средствата за финансиране на проекти и дейности се предоставят от други организации, условията и редът за финансиране се определят съвместно със спонсориращите организации.
Чл. 12. Програмата „Варна – територия на творчеството“ финансира само проекти от приоритетните области, одобрени от Експертната комисия, които ще бъдат реализирани в рамките на календарната година.
Чл. 13. Право да кандидатстват за финансиране по Програмата „Варна – територия на творчеството“ имат юридически лица, регистрирани с нестопанска цел или по Търговския закон, кооперации по Закона за кооперациите, дружества по Закона за задълженията и договорите или създадени със закон или акт на изпълнителната власт.
Чл. 14. Всеки автор/ръководител на проект има право да кандидатства самостоятелно или като част от екип най-много с три проекта през съответната финансова година.
Чл. 15. Кандидатите трябва да участват с минимум 10% съфинансиране по съответния проект, като собственото участие на кандидата (парично, а не в натура) се удостоверява чрез банков документ.

Чл. 16. (1) Нямат право да кандидатстват за финансиране лица, които:

1. са обявени в несъстоятелност или са в производство по несъстоятелност;

2. се намират в ликвидация;

3. имат парични задължения към държавата или към Община Варна, установени с влязъл в сила акт на компетентен орган, или задължения към осигурителни фондове, освен ако компетентен орган е допуснал разсрочване или отсрочване на задълженията;

4. са осъдени с влязла в сила присъда за престъпление против собствеността или против стопанството, освен ако са реабилитирани;

5. са подпомагани по същия проект или по други части от него по програми на Община Варна или със средства на Община Варна по договор;
6. кандидатстват с проект, който не е бил одобрен по Програмата за финансиране две (2) поредни години;

7. не са изпълнили условия по предходно финансиране на проекти;

8. са обект на конфликт на интереси;

9. са служители на общинската администрация.

(2) Изискванията по ал. 1, т. 4 се отнасят до лицата, представляващи кандидатстващата организация според нейния статут.

(3) Изпълнението на изискванията по чл. 16, ал. 1 се удостоверява с декларация, като съставна част от формуляра за кандидатстване.

Чл. 17. Допустими разходи в проектите са:

1. сделки с авторски и сродни права;
2. издателска и продуцентска дейност;
3. наеми на техника, оборудване и зали;
4. материали за изработка;
5. хонорари;
6. командировъчни разходи;
7. разходи за реклама.
Чл. 18. Програмата „Варна – територия на творчеството“ не предоставя средства за финансиране на:

1. банкови такси и разходи, свързани с гаранции и други подобни на тях;

2. разходи, направени преди одобрението на проекта;

3. други разходи, несвързани пряко с целта на проекта;
4. изследователски проекти без откроено отношение към развитието на местната култура и изкуства;

5. проекти, включващи разходи за текущата дейност по поддръжка на общински сгради, покриване на режийни разноски, дългове и т.н. на общински и държавни имоти;

6. проекти, включващи разходи за възнаграждения на служители в общински институции;
7. проекти за дейности, вече финансирани от общинския бюджет;
8. проекти, включващи финансиране на второстепенни разпоредители по общинския бюджет за календарната година;
9. инвестиционни проекти и строително-монтажни работи;

10. проекти с неуредени права, съгласно Закона за авторските и сродните им права;

11. откупки на авторски работи в областта на изобразителното изкуство и музиката;

12. честването на лични годишнини, бенефиси и др. подобни;

13. проекти, които нарушават човешките права или подбуждат към конфликти и към противопоставяне върху етническа и религиозна основа;

14. дейности, които дискриминират отделни групи и субкултури по полов признак или въз основа на сексуална ориентация или ги представят в неблагоприятна светлина;

15. проекти за акции и дейности на политически партии.

V. РЕД ЗА ОЦЕНЯВАНЕ И ИЗБОР НА ПРОЕКТИ

Чл. 19. (1) След вземане на решенията по чл. 6 председателят на Експертната комисия обявява процедура за финансиране на проекти.

(2) Обявата за откриване на процедурата за финансиране на проекти се публикува в интернет страниците на: Община Варна, на дирекция „Култура и духовно развитие” и на проекта „Варна – кандидат за Европейска столица на културата 2019”, като задължително съдържа:

1. посочване на приоритетните области, за които се обявява процедурата;

2. срока и мястото за получаване на документите за финансиране на проекти от Програмата;

3. срока, мястото и начините за подаване на предложенията;
4. адрес и телефон за контакти и за получаване на допълнителна информация.

Чл. 20. (1) За участие в процедурата кандидатите получават чрез сайта на дирекция „Култура и духовно развитие” документация, която съдържа:

1. формуляр за кандидатстване;

2. методика за оценяване на проектите.

(2) Секретарят на Експертната комисия води регистър на постъпилите проекти.

Чл. 21. Срокът за подаване на документи е не по-кратък от 15 календарни дни след датата на публикуване на обявата по чл. 19.

Чл. 22. Проектите на кандидатстващите за финансиране съдържат попълнен формуляр за кандидатстване с посочените приложения и изискуеми документи.

Чл. 23. (1) Класирането на проектите се извършва в два последователни етапа:

- административен подбор;
- оценяване.

(2) Вторият етап на класирането на проектите се извършва на основата на методика за количествена оценка чрез система от критерии, които отразяват приоритетите на Работната програма за творчески проекти „Варна – територия на творчеството“.
(3) Ако спецификата на проекта позволява, кандидатът предоставя допълнителни документи и материали, обект на проекта (ръкопис, компактдиск със записана музика, видео, снимков материал и др.) като дължимо приложение.

(4) При необходимост Експертната комисия може да извършва редукции или корекции в бюджетите на проектите, които кандидатстват за финансиране.

Чл. 24. (1) На заседанията на Експертната комисия нейният секретар води протокол.
(2) В протокола задължително се описва редът и резултатът от извършването на оценката, мотивите за извършени корекции в бюджета и списъкът на одобрените проекти.
(3) Окончателният протокол се подписва от всички членове на Експертната комисия.
Чл. 25. Одобрените за финансиране проекти се обявяват в интернет страницата на дирекция „Култура и духовно развитие”.

VІ. СКЛЮЧВАНЕ НА ДОГОВОР ЗА ФИНАНСИРАНЕ НА ПРОЕКТ, МОНИТОРИНГ И ОТЧЕТНОСТ
Чл. 26. Договорите за финансиране на одобрените проекти се сключват между кмета на община Варна като Възложител, от една страна, и кандидата като Изпълнител на проекта, от друга страна.

Чл. 27. Задълженията на Изпълнителя на проекта са:

1. да отговаря за цялостното изпълнение на проекта;

2. да води пълна техническа, финансова и друга документация по проекта в съответствие с изискванията на българското законодателство и Правилата на Програмата за финансиране;
3. да осигури средствата, необходими за съфинансирането на проекта;

4. да следи за качеството на изпълнение на проекта и да информира Възложителя за настъпили нередности;

5. да осигурява публичност на проекта и на Програмата за финансиране, като изрично посочва, че финансирането е осъществено с подкрепата на Община Варна;

6. да съдейства за извършването на проучвания за резултатите от изпълнението на проекта чрез попълване на информационен лист, предоставен от Възложителя;
7. при наличието на материални ценности, след завършване на проекта да ги стопанисва с грижата на добър стопанин и да отговаря за поддръжката им.

Чл. 28. Експертната комисия осъществява цялостен контрол върху изпълнението на проектите.

Чл. 29. Финансовите средства, предоставени за изпълнението на проекта, се отчитат съгласно условията и срока на сключения договор по чл. 26.

Чл. 30. Изпълнителите са длъжни да съхраняват документацията на проекта за срок от пет години след приключване на изпълнението на проекта.

